b'\n_START_ARTICLE_\nSectorul Centru (Chi\xc8\x99in\xc4\x83u)\n_START_SECTION_\nIstoric\n_START_PARAGRAPH_\nSectorul Centru a fost \xc3\xaenfiin\xc8\x9bat la \xc3\xaenceputul secolului al XIX-lea pe locul unor terenuri agricole \xc8\x99i de p\xc4\x83\xc8\x99unat. Documentele atest\xc4\x83 aici unele vechi puncte de reper: Galbena \xe2\x80\x93 \xc3\xaen regiunea actualei Universit\xc4\x83\xc8\x9bi de Stat, \xc8\x98leahul Renilor (numit \xc8\x99i Drumul H\xc3\xa2nce\xc8\x99tilor), \xc8\x98leahul Tighinei sau al C\xc4\x83u\xc8\x99enilor \xe2\x80\x93 orientate spre localit\xc4\x83\xc8\x9bile cu aceste denumiri._NEWLINE_Ca unitate administrativ\xe2\x80\x93teritorial\xc4\x83 \xc3\xaen componen\xc8\x9ba ora\xc8\x99ului Chi\xc8\x99in\xc4\x83u, sectorul Centru a fost constituit \xc3\xaen 1941 \xc8\x99i denumit ini\xc8\x9bial raionul Lenin._NEWLINE_Conform Ucazului Prezidiului Sovietului Suprem al RSS Moldovene\xc8\x99ti din 1944 \xe2\x80\x9eDespre crearea Comitetelor \xc3\xaemplinitoare, jude\xc8\x9bene, or\xc4\x83\xc8\x99ene\xc8\x99ti raionale ale ora\xc8\x99elor s\xc4\x83te\xc8\x99ti ale RSS Moldovene\xc8\x99ti\xe2\x80\x9d, au fost create Comitete \xc8\x99i Executive raionale \xc3\xaen ora\xc8\x99ul Chi\xc8\x99in\xc4\x83u: Raionul Lenin, Stalin, Krasnoarmeisc. Primele alegeri au avut loc la 27 decembrie 1947. Comitetul Executiv al Sovietului Deputa\xc8\x9bilor Truditorilor raionului Lenin al ora\xc8\x99ului Chi\xc8\x99in\xc4\x83u, \xc3\xaen conformitate cu Constitu\xc8\x9bia RSSM, reprezint\xc4\x83 organul executiv \xc8\x99i decizional al Sovietului raional al Deputa\xc8\x9bilor Truditorilor, afl\xc3\xa2ndu-se \xc3\xaen subordinea Comitetului Executiv Or\xc4\x83\xc8\x99enesc. \xc3\x8en componen\xc8\x9ba raionului Lenin se aflau sovietele s\xc4\x83te\xc8\x99ti Botanica, Melestiu \xc8\x99i Schinoasa. Prin Hot\xc4\x83r\xc3\xa2rea Comitetului Executiv al Consiliului municipal Chi\xc8\x99in\xc4\x83u de Deputa\xc8\x9bi ai Poporului nr. 11/77 din 25 iulie 1991, sectorului i se atribuie denumirea Centru.\n_START_SECTION_\nPatrimoniu\n_START_PARAGRAPH_\n\xc3\x8en prezent sectorul Centru are o popula\xc8\x9bie estimat\xc4\x83 de 94,8 mii locuitori \xc8\x99i se \xc3\xaentinde pe o suprafa\xc8\x9b\xc4\x83 de 3,4 mii ha. Lungimea drumurilor ce str\xc4\x83bat sectorul este de 134,218 km, num\xc4\x83r\xc3\xa2nd 194 str\xc4\x83zi \xc8\x99i 34 stradele._NEWLINE_\xc3\x8en sector sunt amplasate: 7 b\xc4\x83nci, 5 ministere, 4 centre de oficii (bd. \xc8\x98tefan cel Mare \xc8\x99i Sf\xc3\xa2nt nr. 65, nr. 3, nr. 124, str. Tighina, nr. 49/1), Gara Feroviar\xc4\x83, 2 autog\xc4\x83ri \xc8\x99i 12 pie\xc8\x9be comerciale._NEWLINE_\xc3\x8en Centru mai sunt amplasate 4863 unit\xc4\x83\xc8\x9bi de comer\xc8\x9b, alimenta\xc8\x9bie public\xc4\x83 \xc8\x99i prest\xc4\x83ri servicii, inclusiv 15 centre comerciale._NEWLINE_Conform eviden\xc8\x9bei Inspectoratului Fiscal Centru, pe teritoriul sectorului Centru sunt \xc3\xaenregistra\xc8\x9bi 18 364 agen\xc8\x9bi economici. \xc3\x8en sector func\xc8\x9bioneaz\xc4\x83 56 de \xc3\xaentreprinderi industriale._NEWLINE_\xc3\x8en sector activeaz\xc4\x83 8 institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt superior; 24 de institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt preuniversitar, dintre care: 5 colegii, 8 licee, 2 gimnazii, 1 gimnaziu-internat, 2 \xc8\x99coli generale, 3 \xc8\x99coli primare, 2 \xc8\x99coli auxiliare, 1 \xc8\x99coal\xc4\x83 seral\xc4\x83; \xc8\x99i 24 de institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt pre\xc8\x99colar, dintre care 23 de gr\xc4\x83dini\xc8\x9be \xc8\x99i 1 \xc8\x99coal\xc4\x83-gr\xc4\x83dini\xc8\x9b\xc4\x83. De asemenea, aici func\xc8\x9bioneaz\xc4\x83 4 biblioteci.'